Σοκολατένιες μπάρες με κρέμα και φουντούκια βήμα-βήμα
Σας δείχνουμε βήμα βήμα πώς να φτιάξετε στο σπίτι, πεντανόστιμες μπάρες με αμύγδαλα, φουντούκια και επικάλυψη κουβερτούρα γάλακτος.
2 φλιτζ. αλεύρι για όλες τις χρήσεις, 1/2 κουτ. γλυκού μπέικιν πάουντερ, 1/2 φλιτζ. βούτυρο, αρκετή ώρα εκτός ψυγείου ώστε να έχει μαλακώσει πολύ, 1/3 φλιτζ. ζάχαρη μαύρη, υγρή (αυτή που μοιάζει με μελάσα), 2 κουτ. σούπας αμύγδαλα λευκά, ανάλατα, ψιλοτριμμένα στο μούλτι, 150 γρ. κουβερτούρα μπίτερ σε σταγόνες ή πλάκα, σπασμένη σε μικρά κομμάτια, 1 κουτί (410 γρ.) γάλα εβαπορέ, 1 φλιτζ. ζάχαρη λευκή, κρυσταλλική, 4 κουτ. σούπας γλυκόζη, 250 γρ. βούτυρο soft, κομμένο σε κύβους, 1 ½ φλιτζ. φουντούκια, 250 γρ. κουβερτούρα γάλακτος
Για να φτιάξουμε σοκολατένιες μπάρες με κρέμα και φουντούκια, αρχικά βάζουμε, σε ένα μπολ, το αλεύρι και ρίχνουμε το μπέικιν πάουντερ.Στη συνέχεια, προσθέτουμε το βούτυρο τη μαύρη ζάχαρη και το ψιλοτριμμένο αμύγδαλο.Λιώνουμε την κουβερτούρα σε μπεν μαρί.Αποσύρουμε από τη φωτιά, ανακατεύουμε για λίγο να κρυώσει και τη ρίχνουμε στο μπολ με τα υπόλοιπα υλικά.Ζυμώνουμε με το χέρι για 2 - 3 λεπτά, ώστε να αναμειχθούν τα υλικά. Το σοκολατένιο μείγμα γίνεται «ψιχουλιαστό».Το αδειάζουμε σε ένα τετράγωνο ταψί 25x25 εκ., στρωμένο με λαδόκολλα. Εναλλακτικά, χρησιμοποιούμε ανοξείδωτο παραλληλόγραμμο ταψί μιας χρήσης ή δύο παραλληλόγραμμες φόρμες.Το απλώνουμε και το πατικώνουμε με την μπουνιά μας ώστε να φτιάξουμε μια συμπαγή βάση.Στη συνέχεια, την τρυπάμε με ένα πιρούνι.Την ψήνουμε στον αέρα του φούρνου (όχι σε προθερμασμένο), στους 170° C, για περίπου 30 λεπτά.Μετά αφήνουμε τη βάση να κρυώσει για τουλάχιστον 3 ώρες. Ρίχνουμε το γάλα σε μια κατσαρόλα.Προσθέτουμε τη ζάχαρη, τη γλυκόζη και το τεμαχισμένο βούτυρο.Τοποθετούμε σε δυνατή φωτιά μέχρι το μείγμα να πάρει βράση, για περίπου 5 λεπτά, ανακατεύοντας συνεχώς. Μετά σιγοβράζουμε για ακόμη 15 λεπτά.Όταν το μείγμα αλλάξει χρώμα και γίνει παχύρρευστο, το αδειάζουμε πάνω από την κρύα σοκολατένια βάση. Έτσι θα πάρει αυτή υγρασία, ώστε να κόβεται εύκολα.Το απλώνουμε ομοιόμορφα και το αφήνουμε να σταθεροποιηθεί για τουλάχιστον 2 ώρες.Μετά πασπαλίζουμε με τα φουντούκια όλη την επιφάνεια του γλυκού.Τεμαχίζουμε προσεκτικά την κουβερτούρα γάλακτος.Την βάζουμε σε ένα κατσαρολάκι και τη λιώνουμε σε μπεν μαρί. Εναλλακτικά, τη λιώνουμε στα μικροκύματα.Αποσύρουμε από τη φωτιά, ανακατεύουμε μέχρι να έρθει σε θερμοκρασία δωματίου και να αρχίσει να σφίγγει. Τότε αδειάζουμε πάνω από τα φουντούκια.Την απλώνουμε ομοιόμορφα. Αν μας φαίνεται λίγη, διπλασιάζουμε τη δόση εξαρχής ή ρίχνουμε μετά μια δεύτερη στρώση σοκολάτας.Αφήνουμε την επικάλυψη να σταθεροποιηθεί, για τουλάχιστον 3 ώρες, προτού κόψουμε το γλυκό σε μπάρες περίπου 4x9 εκ.Διατηρούμε τις μπάρες στο ψυγείο, μέσα σε δοχείο για τρόφιμα που κλείνει καλά, για να μην πάρουν υγρασία και θαμπώσει η σοκολάτα.
Γάλα,Σοκολάτα,Φουντούκια